Adaptive Lighting rulles nu ud til Philips Hue

I starten af oktober skrev vi, at Signify og Philips Hue betatestede den nye Adaptive Lighting-funktion. I disse dages rulles opdateringen ud til alle brugere af det intelligente lyssystem. Adaptive Lighting tilpasser automatisk lysets farvetemperatur til tidspunktet på dagen.

Det er endnu ikke alle brugere, der er kommet med ombord. Undertegnede venter stadig på den firmware-opdatering af bridgen, der er nødvendig. Når den lander, kan Adaptive Lighting bruges på alle White & Color Ambience og White Ambience pærer og lamper.

Opdateringen installeres automatisk, men du kan også manuelt trykke systemet på maven for at se, om det er sket:

Åben Hue-app’en og gå ind under fanen ‘Indstillinger’.

Bladr ned og tryk på ‘Softwareopdatering’.

Der søges efter opdateringer. Den Adaptive Lighting-kompatible firmware til Philips Hue Bridge er version 1941132070. Pærer og lamper behøver ikke nogen opdatering.

Som sagt rulles opdateringen ud løbende, så væbn dig med tålmodighed, hvis den endnu ikke er landet til dit system.

Når opdateringen er udført, får du automatisk en besked i Apples Hjem-app, at Adaptive Lighting er tilgængelig, hvorefter du kan vælge hvilke lyskilder der skal udnytte den nye funktion.

Adaptive Lighting er en del af Apple HomeKit og iOS 14 og kræver naturligvis at du har installeret iOS 14 på din mobiltelefon.

Adaptive Lighting rulles nu ud til Philips Hue