Intelligent dansk dørlås på hylderne i Apple Store

Der er bestemt ikke ubegrænset hyldeplads i Apples fysiske butikker. Tværtimod er Apple temmelig kræsne med hvilke produkter, de vil stille ved siden af deres egne i butikken. Men den århusianske virksomhed Danalock har snittet en intelligent dørlås, der er strøget lige ind på hylderne i Apple Store-butikker i mere end 20 europæiske lande.

En væsentlig årsag til Apples interesse er med garanti, at Danalock V3 Smart Lock kan bruges sammen med Apples HomeKit-løsning. Står du med hænderne fulde, kan du bede Siri om at låse døren op. Det betyder også at låsen kan kobles til Apple TV, hvorefter låsen kan fjernbetjenes, så du kan give gæster adgang til huset, selv om du befinder dig et helt andet sted. Nå ja, og så kan låsen integreres med andet HomeKit-udstyr som lys, kontakter, kameraer, sikkerhedssystemer etc.

DanaLock V3 wer en globalt kompatibel eftermonteringslås, der er monteret på indersiden af døren, så brugerne også kan bruge en almindelig nøgle til at låse døren, hvis det er nødvendigt. I modsætning til andre smarte låseløsninger, der lagrer adgangskoder i hukommelsen, bruger Danalock en TPM-chip (Trusted Platform Module, red) med avanceret AES-256 kryptering. Ifølge producenten giver det sikkerhed på militærniveau.

Det er i øvrigt ikke første gang, at en dansk producent kommer på hylderne hos Apple. Tidligere har hifi-producenten Libratone haft sine højttalere stående i både europæiske og amerikanske Apple Store-butikker.

Vi danskere, der endnu ikke har en lokal Apple Store, må pege browseren mod Apples onlinebutik, hvis vi vil investere i Danalock-låsen.

Intelligent dansk dørlås på hylderne i Apple Store